স্বাধীন রাষ্ট্রের এই দাবির মধ্যে দিয়ে ফিলিস্তিন পেয়েছে বড় ধরনের কূটনৈতিক সাফল্য। কূটনৈতিক চাপের কারণে ইসরাইল আবার আলোচনায় বসার অনুরোধ করেছে। গোটা দুনিয়ায় মার্কিন যুক্তরাষ্ট্র বড় ধরনের ইমেজ সঙ্কটে পড়েছে। এর ফলে মধ্যপ্রাচ্যে মার্কিন নীতি আর আগের মতো কার্যকর নাও হতে পারে। কারণ ওবামা নিজেই নিজের অবস্থান থেকে সরে এসেছেন। যুক্তরাষ্ট্রের ভেটো প্রয়োগের কারণে ফিলিস্তিন জাতিসঙ্ঘের স্থায়ী সদস্য পদ পাবে না বটে কিন্তু ফিলিস্তিন রাষ্ট্রের প্রতি অসংখ্য রাষ্ট্রের স্বীকৃতির বিষয়টি আইনগত ভিত্তি পাবে। এর ফলে ফিলিস্তিনের ন্যায় সঙ্গত আন্দোলনের প্রতি এসব দেশের স্বীকৃতি হিসেবে বিবেচিত হবে। একই ভাবে ইসরাইল যে ফিলিস্তিনের ভূখণ্ড জবর দখল করে রেখেছে তাও আন্তর্জাতিকভাবে স্বীকৃতি পাবে। অর্থাৎ এর মধ্য দিয়ে ফিলিস্তিনিদের একটি বড় ধরনের কূটনৈতিক বিজয় অর্জিত হয়েছে। এ কারণে মার্কিন যুক্তরাষ্ট্র বারবার এই প্রচেষ্টা চালিয়ে এসেছে যাতে ফিলিস্তিন এই দাবিটি জাতিসঙ্ঘে উত্থাপন না করুক। অথচ এক সময় প্রেসিডেন্ট ওবামা নিজেই বলেছিলেন ৬৭ পূর্ব সীমানা হবে স্বাধীন ফিলিস্তিন রাষ্ট্রের সীমানা। এখন এর ভিত্তিতে যখন স্বাধীন রাষ্ট্রের দাবি তোলা হয়েছে তাতে ভেটো দেয়ার হুমকি দেয়া হচ্ছে। আর এই হুমকি দেয়ার মাধ্যমে আমেরিকা আরেকবার প্রমাণ করেছে দেশটি শুধুই ইসরাইলের বন্ধু মুসলিম বিশ্বের নয়। এমনকি ইসরাইলের স্বার্থরক্ষায় মানবতা ও ন্যায়সঙ্গত অধিকার সব সময় উপেক্ষিত থাকছে। মার্কিন যুক্তরাষ্ট্র এখন আবার ইসরাইলের সাথে আলোচনার বসার আহবান জানিয়েছে। অথচ গত বছরের মে মাস থেকে আলোচনা বন্ধ হয়ে আছে কারণ অধিকৃত এলাকায় ইসরাইলের বসতি নির্মাণ। ইসরাইলের সাথে আলোচনায় অন্যতম শর্ত ছিলো শান্তি আলোচনা চলা অবস্থায় অধিকৃত এলাকায় নতুন করে কোনো বসতি নির্মাণ করা হবে না। কিন্তু সে শর্ত ভঙ্গ করে বসতি নির্মাণ চালাতে থাকে ইসরাইল। ফলে আলোচনা ভেঙে যায়। শুধু তাই নয়, গাজায় বছরের পর বছর ধরে অবরোধ আরোপ করে লাখ লাখ মানুষের জীবন দুর্বিষহ করে তুলেছে দেশটি। আর অব্যাহভাবে হামলার ঘটনা তো আছেই। এ অবস্থায় ইসরাইলের সাথে ফিলিস্তিনের আলোচনা অর্থহীন হয়ে পড়ে। এরকম পরিস্থিতিতে জাতিসঙ্ঘে বিষয়টি নিয়ে যাওয়ার মধ্য দিয়ে বিশ্বজুড়ে ইসরাইল শুধু বিচ্ছিন্ন হয়ে পড়লো না আমেরিকার একচোখা মধ্যপ্রাচ্যনীতি যেৃ ব্যর্থ তা আবারো প্রমাণিত হলো।